Prekladacia správa

Jedným z nevyhnutných predpokladov plynulej realizácie programov a projektov financovaných z Finančného mechanizmu EHP a Nórskeho finančného mechanizmu je existencia systému finančného riadenia na národnej úrovni s jasne zadefinovanými postupmi a zodpovednosťami jednotlivých orgánov.
Systém financovania a finančného riadenia finančného mechanizmu Európskeho hospodárskeho priestoru a Nórskeho finančného mechanizmu na programové obdobie 2009 – 2014 verzia 1.0 bol schválený uznesením vlády č. 562/2011 zo dňa 24.08.2011 ako jeden z nevyhnutných predpokladov plynulej realizácie programov a projektov financovaných predmetných finančných mechanizmov.
Materiál vychádza z vykonávacích predpisov vydaných prispievateľskými štátmi pre Finančný mechanizmus EHP 2009 – 2014 a Nórsky finančný mechanizmus 2009 – 2014 a detailizuje ich niektoré ustanovenia, aby boli aproximované podmienkam v Slovenskej republike, dopĺňa a spresňuje postupy, ktoré neboli prispievateľskými štátmi špecifikované. 
Zmeny v materiáli systém financovania a finančného riadenia finančného mechanizmu Európskeho hospodárskeho priestoru a Nórskeho finančného mechanizmu pre programové obdobie 2009 – 2014 (verzia 1.4) vyplynuli z nasledovného:
-	aktualizácie textu formálneho charakteru v celom dokumente;
-	aktualizácie textu v nadväznosti na aktualizáciu právnych predpisov SR a zohľadnenia podnetov vyplývajúcich z implementačnej praxe;
-	úprav textu z dôvodu zapracovania odporúčaní z vládneho auditu A710, K4259;
-	spresnenia textu v súvislosti s ukončovaním programového obdobia 2009 – 2014; 
-	úprav znenia, doplnenia definícií a povinností jednotlivých subjektov;
-	doplnenia povinnosti pre národný kontaktný bod vypracovať a evidovať správu o zistenej nezrovnalosti na základe podnetu certifikačného orgánu po potvrdení nezrovnalosti v rámci certifikácie alebo výkonu certifikačného overovania alebo na základe podnetu iných relevantných subjektov (orgán auditu, Úrad vládneho auditu, Rada audítorov EZVO, Úrad generálneho audítora Nórskeho kráľovstva a pod.);
-	doplnenia povinnosti pre certifikačný orgán poskytovať podnety národnému kontaktnému bodu na vypracovanie a evidovanie správy o zistenej nezrovnalosti v prípade potvrdenia nezrovnalosti v rámci certifikácie alebo výkonu certifikačného overovania;
-	doplnenia povinnosti pre orgán auditu poskytovať podnety národnému kontaktnému bodu na vypracovanie a evidovanie správy o zistenej nezrovnalosti v prípade potvrdenia nezrovnalosti v rámci výkonu vládneho auditu, obdobne pre Úrad vládneho auditu;
-	predĺženia termínu na odvod výnosov vzniknutých z prostriedkov štátneho rozpočtu na spolufinancovanie pre prijímateľa (z 15.01. na 15.02.) a pre správcu programu (z 31.01. na 31.03.);
Materiál sa nevzťahuje na ostatné procesy riadenia, ktoré sú metodicky upravené Úradom vlády SR v Systéme riadenia Finančného mechanizmu EHP a Nórskeho finančného mechanizmu pre programové obdobie 2009 – 2014.
Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie. 
Materiál nadobúda účinnosť 01.07.2016. 
Jednotlivé subjekty zapojené do finančného riadenia Finančného mechanizmu EHP a Nórskeho finančného mechanizmu sú povinné zapracovať zmeny vykonané v tomto materiáli do všetkých relevantných materiálov v ich zodpovednosti v primeranej lehote.